Ixtiro, foydali model va sanoat namunasidan patent egasining roziligisiz foydalanilganda, patent egasiga toʻlanadigan tovon miqdorini aniqlash tartibi toʻgʻrisidagi nizomni tasdiqlash haqida
(resolution, 2026-02-26)

Oʻzbekiston Respublikasining “Oʻzbekiston Respublikasining ayrim qonun hujjatlariga Oʻzbekiston Respublikasi milliy qonunchiligini Jahon savdo tashkiloti bitimlariga muvofiqlashtirishni nazarda tutuvchi oʻzgartirish va qoʻshimchalar kiritish toʻgʻrisida”gi Qonuni hamda Oʻzbekiston Respublikasi Prezidentining “Intellektual mulk sohasini yanada rivojlantirishga oid qoʻshimcha chora-tadbirlar toʻgʻrisida” 2022-yil 26-apreldagi PQ-221-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasining “Ixtirolar, foydali modellar va sanoat namunalari toʻgʻrisida”gi Qonunining 32-moddasida quyidagilar nazarda tutilganligi maʼlumot uchun qabul qilinsin: Oʻzbekiston Respublikasi Vazirlar Mahkamasi davlat mudofaasi va xavfsizligini taʼminlash, tabiiy va texnogen xususiyatli favqulodda vaziyatlarni bartaraf etish, fuqarolarning hayoti va sogʻligʻini muhofaza qilish bilan bogʻliq soʻnggi zarurat yuzaga kelgan taqdirda, sanoat mulki obyektidan patent egasining roziligisiz foydalanilishiga uni bu haqda eng qisqa muddatda xabardor qilib, keyinchalik mutanosib miqdorda unga tovon toʻlagan holda ruxsat berishi mumkinligi; tovon miqdorini aniqlash tartibi Oʻzbekiston Respublikasi Vazirlar Mahkamasi tomonidan belgilanishi. 2. Quyidagilarni nazarda tutuvchi Ixtiro, foydali model va sanoat namunasidan patent egasining roziligisiz foydalanilganda, patent egasiga toʻlanadigan tovon miqdorini aniqlash tartibi toʻgʻrisidagi nizom 1-ilovaga muvofiq tasdiqlansin: ixtiro, foydali model va sanoat namunasidan (keyingi oʻrinlarda — sanoat mulki obyekti) patent egasining ruxsatisiz foydalanish tartibi; sanoat mulki obyektidan foydalanish hajmi va davomiyligini belgilash bilan bogʻliq munosabatlarni tartibga solish; patent egasiga toʻlanadigan tovon miqdorini hisoblash va toʻlash tartibini belgilash. 3. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 4. Ushbu qarorga 2-ilovaning 1-bandi 2025-yil 1-yanvardan kuchga kiradi. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Mazkur Nizom Oʻzbekiston Respublikasi Vazirlar Mahkamasi (keyingi oʻrinlarda — vakolatli organ) tomonidan patent egasining roziligisiz ixtiro, foydali model va sanoat namunasidan (keyingi oʻrinlarda — sanoat mulki obyekti) foydalanishga ruxsat berilganda, patent egasiga toʻlanadigan tovon miqdorini aniqlash va toʻlash tartibini belgilaydi. 2. Sanoat mulki obyektidan patent egasining roziligisiz foydalanishga vakolatli organ tomonidan davlat mudofaasi va xavfsizligini taʼminlash, tabiiy va texnogen xususiyatga ega favqulodda vaziyatlarni bartaraf etish, fuqarolarning hayoti va sogʻligʻini muhofaza qilish bilan bogʻliq soʻnggi zarurat yuzaga kelganda hamda ushbu holatlarni bartaraf etish uchun patent egasining imkoniyatlari (ishlab chiqarish materiallari, uskunalari va boshqalar) mavjud boʻlmagan taqdirda ruxsat etiladi. 3. Sanoat mulki obyektidan foydalanishga ruxsat, birinchi navbatda, Oʻzbekiston Respublikasi ichki bozorining ehtiyojlarini taʼminlash uchun beriladi. 4. Mazkur Nizom sanoat mulki obyektidan majburiy litsenziya asosida foydalanish bilan bogʻliq munosabatlarga tatbiq etilmaydi. 5. Sanoat mulki obyektidan patent egasining roziligisiz foydalanish huquqi vakolatli organ tomonidan sanoat mulki obyektini oʻz ichiga olgan mahsulot yoki buyumni tayyorlash, qoʻllash, sotishga taklif etish imkoniyatiga ega va xohishi boʻlgan har qanday shaxsga beriladi. 6. Sanoat mulki obyektidan patent egasining roziligisiz foydalanishga ruxsat etilganda, vakolatli organ patent egasini bir ish kuni ichida xabardor qiladi. 7. Vakolatli organ tomonidan sanoat mulki obyektidan foydalanish hajmi, davomiyligi va mazkur Nizomga muvofiq aniqlanadigan patent egasiga toʻlanadigan toʻlov miqdori belgilanadi. 8. Sanoat mulki obyektidan patent egasining ruxsatisiz foydalanish muddati mazkur Nizomning 2-bandida nazarda tutilgan holatlarni bartaraf etish uchun zarur boʻlgan vaqtga mutanosib boʻlishi kerak. 9. Sanoat mulki obyektidan patent egasining ruxsatisiz foydalanish huquqi uni berish uchun asos boʻlgan holatlar bartaraf etilgan taqdirda yoki sanoat mulki obyektidan foydalanish huquqini olgan shaxs tashabbusiga koʻra vakolatli organ tomonidan bekor qilinadi. 10. Sanoat mulki obyektidan patent egasining ruxsatisiz foydalanish huquqini olgan shaxs tashabbusiga koʻra bunday obyektdan foydalanish huquqini bekor qilishda vakolatli organ kamida 10 kun oldin xabardor qilinishi kerak. 11. Tovon miqdori patent egasining roziligisiz sanoat mulki obyektidan foydalangan holda realizatsiya qilingan tovarlardan va (yoki) bajarilgan ishlar va (yoxud) koʻrsatilgan xizmatlardan olingan tushumlarning 0,5 foizini tashkil etadi. 12. Tovon boʻyicha toʻlovlar vakolatli organ tomonidan berilgan ruxsatning amal qilish mobaynida har oyda toʻlanadi. Patent egasi va sanoat mulki obyektidan foydalanish huquqini olgan shaxsning oʻzaro kelishuviga asosan tovon toʻlash shartlari va muddatlari oʻzgartirilishi mumkin. 13. Tovarlarni ishlab chiqarish, ishlarni bajarish va xizmatlar koʻrsatish uchun bir nechta sanoat mulki obyektidan foydalanilganda, tovon miqdori huquq egalariga tegishli patentlar soniga teng ravishda taqsimlanadi. 14. Patent egasiga tovon sanoat mulki obyektidan foydalanish huquqini olgan shaxs tomonidan toʻlanadi. 15. Sanoat mulki obyektidan foydalanish huquqini olgan shaxs tovon toʻlashdan bosh tortganda yoki toʻlovni oʻz vaqtida toʻlamaganda, tovon toʻliq vakolatli organ tomonidan belgilangan tartibda favqulodda vaziyatlarni bartaraf etish uchun shakllantirilgan mablagʻlar hisobidan qoplanadi. Bunda vakolatli organ sanoat mulki obyektidan foydalanish huquqini olgan shaxsdan patent egasiga toʻlangan summalarni regress tartibida toʻlashni talab qilishga haqli. 16. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 17. Sanoat mulki obyektini patent egasining roziligisiz foydalanishga berish tartibi buzilgan holda qabul qilingan qaror ustidan sudga shikoyat qilinishi mumkin. 1. Vazirlar Mahkamasining 2006-yil 21-dekabrdagi 263-son qarori bilan tasdiqlangan Madrid bitimiga doir Bayonnomaga (Madrid, 1989-yil 27-iyun) muvofiq belgilarni xalqaro roʻyxatdan oʻtkazishda undiriladigan yakka tartibdagi bojlar stavkalarining “Stavkalar (AQSH dollari)” ustunida: 1.1-pozitsiyadagi “1200” raqami “320” raqami bilan almashtirilsin; 1.2-pozitsiyadagi “120” raqami “130” raqami bilan almashtirilsin; 2.1-pozitsiyadagi “1800” raqami “480” raqami bilan almashtirilsin; 2.2-pozitsiyadagi “180” raqami “80” raqami bilan almashtirilsin; 3.1-pozitsiyadagi “600” raqami “160” raqami bilan almashtirilsin; 3.2-pozitsiyadagi “60” raqami “107” raqami bilan almashtirilsin; 4.1-pozitsiyadagi “1200” raqami “320” raqami bilan almashtirilsin; 4.2-pozitsiyadagi “120” raqami “53” raqami bilan almashtirilsin. 2. Vazirlar Mahkamasining 2011-yil 7-yanvardagi 6-son qarori bilan tasdiqlangan Yakka tartibdagi tadbirkorlar shugʻullanishi mumkin boʻlgan faoliyat turlari roʻyxatining IV boʻlimi quyidagi mazmundagi 90-pozitsiya bilan toʻldirilsin: 4. Vazirlar Mahkamasining 2019-yil 9-oktabrdagi 856-son qarori bilan tasdiqlangan Oʻzbekiston Respublikasi Adliya vazirligining Apellyatsiya kengashi toʻgʻrisidagi nizomning 8-bandi ikkinchi va uchinchi xatboshilaridagi “Vazirlik va Davlat muassasasining” soʻzlari “Vazirlikning” soʻzi bilan almashtirilsin. 5. Vazirlar Mahkamasining 2022-yil 21-fevraldagi 80-son qarori bilan tasdiqlangan Maxsus elektron tizim orqali ayrim faoliyat turlarini litsenziyalash tartibi toʻgʻrisidagi yagona nizomga 4-ilovaning 9-pozitsiyasi quyidagi tahrirdagi “i” kichik bandi bilan toʻldirilsin: “i) I reyting guruhi ijrochilari tomonidan oʻzgalarning mualliflik huquqi va turdosh huquqlarini buzmaslik*”.